作者：周邦彦
词牌/韵律：霜叶飞

paragraphs: 露迷衰草。
疏星挂，凉蟾低下林表。
素娥青女斗婵娟，正倍添凄悄。
渐飒飒、丹枫撼晓。
横天云浪鱼鳞小。
似故人相看，又透入、清辉半饷，特地留照。
迢递望极关山，波穿千里，度日如岁难到。
凤楼今夜听秋风，奈五更愁抱。
想玉匣、哀弦闭了。
无心重理相思调。
见皓月、牵离恨，屏掩孤颦，泪流多少。